ราคาสินค้าอุปโภคบริโภคปรับลดลงต่อเนื่อง มีปริมาณเพียงพอ คาดราคาผักจะกลับสู่ปกติในไม่ช้า
นายวัฒนศักย์ เสือเอี่ยม อธิบดีกรมการค้าภายใน เปิดเผยว่า จากการติดตามสถานการณ์ราคาสินค้าอุปโภคบริโภคในภาพรวม พบว่า ได้ปรับลดลงอย่างต่อเนื่อง โดยเฉพาะหมูเนื้อแดงเฉลี่ยอยู่ที่ กก.ละ 167-185 บาท ลดลงจากเดือนก่อนกว่าร้อยละ 5-19 ไก่น่องติดสะโพกอยู่ที่กก.ละ 75- 90 บาท ลดลงร้อยละ 5-8 ไข่ไก่ เบอร์ 3 ราคาอยู่ที่ฟองละ 3.8- 4.2 บาทสำหรับสินค้าอุปโภคบริโภคทั่วไป พบว่า มีปริมาณเพียงพอกับความต้องการของผู้บริโภค โดยในพื้นที่น้ำท่วม ห้างค้าปลีกค้าส่งและห้างท้องถิ่นได้มีการเพิ่มสต๊อกสินค้าไว้มากขึ้นและสามารถบริหารจัดการสต๊อกและกระจายสินค้าไปยังสาขาทั่วประเทศได้ส่วนสินค้าผัก ในช่วงที่ผ่านมาราคาอาจปรับขึ้นไปบ้างบางรายการ จากสถานการณ์น้ำท่วม ทำให้แหล่งเพาะปลูกได้รับผลกระทบ แต่จากการติดตามสถานการณ์พบว่า หลายพื้นที่น้ำเริ่มลดลงแล้ว เช่น จังหวัดกาญจนบุรี ราชบุรี ปทุมธานี การขนส่งคลี่คลายลง เกษตรกรสามารถนำผลผลิตออกมาจำหน่ายและหลายพื้นที่มีการเตรียมแปลงเพาะปลูกผักใหม่ในหลายพื้นที่แล้ว คาดว่าสถานการณ์ราคาผักจะกลับเข้าสู่ภาวะปกติในอีกไม่ช้า สำหรับราคาผักบางชนิดเริ่มปรับลดลงจากสัปดาห์ก่อน เช่น ผักชี จาก 130 -180 บาท/กก. เป็น 100 – 110 บาท/กก. ถั่วฝักยาว จาก 65-70 บาท/กก. เป็น 55-60 บาท/กก. พริกจินดา จาก 100 – 120 บาท/กก. เหลือ 80 – 100 บาท/กก. ถือเป็นสัญญาณที่ดีว่าสถานการณ์ราคาผักเริ่มทรงตัวและจะปรับลดลงอย่างต่อเนื่อง นอกจากนี้ ยังพบว่าทุกห้างได้ให้ความร่วมมือจัดกิจกรรมส่งเสริมการขาย เพื่อช่วยลดค่าครองชีพให้กับประชาชนด้วย อย่างไรก็ตาม หากประชาชนพบเห็นการฉวยโอกาสขึ้นราคา หรือค้ากำไรเกินควร หรือพบร้านค้าใด ไม่มีการปิดป้ายราคา ขอให้แจ้งได้ที่ สายด่วนกรมการค้าภายใน 1569 หรือที่สำนักงานพาณิชย์จังหวัดทั่วประเทศ จะจัดส่งเจ้าหน้าที่ออกไปตรวจสอบและหากพบการกระทำความผิดจะดำเนินการตามกฎหมายขั้นเด็ดขาด